**BROJ RAČUNA POSLOVNIH SUBJEKATA I GRAĐANA KOD KREDITNIH INSTITUCIJA**

Krajem listopada obilježava se Svjetski dan štednje kao sjećanje na Prvi međunarodni kongres štedioničara održan 31. listopada 1924. godine u Milanu.

Jedinstveni registar računa, kojeg Financijska agencija vodi od 2002. godine, sadrži podatke o računima svih poslovnih subjekata i građana[[1]](#footnote-1). Od ukupnog broja građana u Republici Hrvatskoj, kojih je prema popisu iz 2011. godine 4 284 889[[2]](#footnote-2), njih 3 759 396 ima otvoren jedan ili više računa u hrvatskim kreditnim institucijama (bankama, štednim bankama i štedionicama). Prema podacima iz Jedinstvenog registra računa u hrvatskim kreditnim institucijama, prema stanju od 30. rujna 2019. godine, bilo je ukupno 10 571 669 otvorenih računa, što je u odnosu na isto razdoblje 2018. godine, manje za 3,5%. Od ukupnog broja otvorenih računa, 7 815 073 računa odnosi se na transakcijske račune kojih je 0,2% više u odnosu na prethodno razdoblje (tablica 1). Preostalih 2 756 596 računa odnosi se na štedne račune od kojih je 929 308 onih s oročenim novčanim sredstvima, 1 370 420 računa štednje po viđenju, 434 385 računa stambene štednje te 22 483 računa depozita u kreditnim unijama.

**Tablica 1. Vrste i broj otvorenih računa poslovnih subjekata i građana**

|  |  |  |  |
| --- | --- | --- | --- |
| **Vrsta računa** | **30.9.2018.** | **30.9.2019.** | **Povećanje/smanjenje u %** |
| Transakcijski računi | 7.797.147 | 7.815.073 | 0,2 |
| Oročena novčana sredstva | 1.199.906 | 929.308 | -22,6 |
| Štednja po viđenju | 1.462.069 | 1.370.420 | -6,3 |
| Stambena štednja | 478.648 | 434.385 | -9,2 |
| Depozit u kreditnoj uniji | 19.560 | 22.483 | 14,9 |
| **Svi otvoreni računi** | **10.957.330** | **10.571.669** | **-3,5** |

*Izvor: Fina, Jedinstveni registar računa*

Najveći pad broja otvorenih računa odnosi se na račune oročenih novčanih sredstava (22,6%), račune stambene štednje (9,2%) i račune štednje po viđenju (6,3 %), dok je najveće povećanje zabilježeno kod računa depozita u kreditnoj uniji (14,9%).

**Grafikon 1. Vrsta i broj otvorenih računa u poslovnim bankama – podaci iz JRR-a, stanje 30.9.2019. godine i usporedba s rezultatima od 30.9.2018. godine**

*Izvor: Fina, Jedinstveni registar računa*

*Informacija o tome je li poslovni subjekt u blokadi ili ne, dostupna je korištenjem usluge* [*FINA InfoBlokade*](http://www.fina.hr/Default.aspx?sec=1538) *slanjem SMS poruke na broj 818058, te korištenjem* [*WEB aplikacije JRR*](https://jrr.fina.hr/jrir/) *tj. uvidom u podatke o računima i statusu blokade poslovnih subjekata, koji se ažuriraju u* [*Jedinstvenom registru računa*](http://www.fina.hr/Default.aspx?sec=972) *kojega u skladu sa zakonskim propisima, od 2002. godine, vodi Financijska agencija.*

1. Podaci o računima građana u JRR-u se vode od 1. siječnja 2011. godine. [↑](#footnote-ref-1)
2. Izvor: Državni zavod za statistiku, <http://www.dzs.hr/> [↑](#footnote-ref-2)